Document ID: /roh_data/filtered/fineweb-2-filterrobots_roh.jsonl.gz/8567

En il decurs da l'ultim onn n'èn ils pretschs da medicaments generics betg sa midads grond. L'avrigl 2019 eran quels anc adina 48% pli chars ch'en pajais cumparegliabels. Avant in onn muntava la differenza da pretsch anc a 52%.
Potenzial da spargn tar generica
Tenor la directura da Santésuisse, Verena Nold, dessi gist en il sectur dals medicaments generics il potenzial da spargnar plirs tschient milliuns francs – e quai senza ina sperdita da qualitad. Ella pretenda perquai d'introducir il sistem da pretschs da referenza.
Cumparaziun da pretschs
La cumparaziun dals pretschs da medicaments è vegnida fatga per la 10avla giada. Cumparegliads èn vegnids ils pretschs da vendita e da fabrica da medicaments originals e generics en Svizra cun quels en Belgia, Danemarc, Finlanda, Frantscha, Gronda Britannia, Pajais Bass, Austria e Svezia.
Differenza pli pitschna tar medicaments originals
En il medem temp è la differenza da pretsch tar ils medicaments originals sa reducida. L'avrigl eran ils radund 250 medicaments protegids da patenta che vegnan vendids, il pli savens anc 7% pli chars ch'en l'exteriur. Avant in onn muntava la differenza anc a 9%.
Las raschuns impurtantas per il sbassament da quels pretschs èn tenor Santésuisse ed Interpharma il svilup dal curs da stgomi dal franc cun l'euro e las rundas da survegliar ils pretschs da l'Uffizi federal da sanadad ch'han lieu regularmain.
RR novitads 12:00